钦定古今图书集成/理学汇编/文学典/第103卷 > 顾清
## 钦定古今图书集成/理学汇编/文学典/第103卷 > 顾清

按《列朝诗集》，清字士廉，华亭人。弘治壬子举南京乡
荐第一。考官王济之批其文曰：“昔欧阳子谓当让苏
子瞻一头地，斯人是也。”癸丑试礼部第二，选翰林庶
吉士。李宾之为馆师，得其指授，益有名于时。授编修，
进侍读。《实录》成，进秩。逆瑾恶之，降编修，寻调南车驾
员外。瑾诛，还侍读，进少詹。世庙嗣统，会议迎驾、册立
诸大礼，援古衷今，多所救正。忌者借他事摭拾，因自
引退。复起南京礼部侍郎，进本部尚书致仕，谥文僖，
有《东江集》行世。公于诗清新婉丽，深得长沙衣钵。正、
嘉之际，独存正始之音。今人以其不为何、李辈所推，
不复过而问焉。斯所谓耳食者也。